Papersnake/gushiwen huggingface dataset:
紫庭经
陈楠（宋代）

绛宫天子统乾乾，乾龙飞上九华天。天中妙有无极宫，宫中万卷指玄篇。

篇篇皆露金丹旨，千句万句会一言。教人只在寻汞铅，二物采入鼎中煎。

夜来火发昆崙山，山头火冷月光寒。曲江之上金乌飞，姮娥已与斗牛欢。

采之鍊之未片饷，一气渺渺通三关。三关来往气无穷，一道白脉朝泥丸。

泥丸之上紫金鼎，鼎中一块紫金团。化为玉浆流入口，香甜清爽透舌端。

吞吞服服入五内，脏腑畅甚身康安。赤蛇苍龙交合时，风恬浪静虎龙蟠。

神水湛湛华池静，白雪纷纷飞四山。七宝楼台十二时，楼前黄花深可观。

即此可谓铅汞精，化作精髓盈关源。但去身中寻周天，前弦以后后弦前。

药物平平气象足，天地日月交会间。虚空自然百杂碎，嚼破混沌软如绵。

番来覆去成一钱，遍体玉润而金坚。赤血换兮白血流，金光满室森森然。

一池秋水浸明月，一朵金花如红莲。此时身中神气全，不须求道复参禅。

我今知君如此贤，知君有分为神仙。分明指示无两语，默默运用而抽添。

年中采用不用年，月中取日月徒然。日中取时时易日，时中有刻而玄玄。

玄之又玄不可言，元来朔望明晦弦。金翁姹女夺造化，神鬼哭泣惊相喧。

云收雨散万籁静，一粒玄珠种玉田。十月火候圣胎仙，九转九朔相回旋。

初时夹脊关脉开，其次膀胱如火然。内中两肾如汤煎，时乎挑动冲心源。

心肾水火自交感，金水间隔随使然。黄庭一气居中宫，宫制万象心掌权。

水源清清如玉镜，孰使河车如行船。一霎火焰飞烧天，乌魂兔魄成微尘。

如斯默默觅真筌，一路径直入灵真。分明精气以气存，渐渐气积以生神。

此神乃是天地精，纯阳不死为真人。若知如此宜修仙，修仙惟有金丹门。

金丹亦无第二诀，身中一亩为家园。唾涕精津气血液，七件阴物何正焉。

坎中非肾乃灵根，潭底日红北马奔。七返九还在片时，一切万物皆生成。

惟此乾坤真运用，不必兀兀徒无言。无心无念神已昏，安得凝聚成胎仙。

胎仙只是交结成，交结惟在顷刻间。君还知有太阳回，正在冬至几日前。

又言金精既降时，复以何物复金精。金精只在坤宫药，坤在西南为川源。

蟾光终日照西川，只此便是药之根。以时易日刻易时，一滴甘露名灵泉。

吞入心中冲肺腧，落在膀胱而成丹。丹头不在膀胱结，元在膀胱却在肝。

肝为木液遇金精，逢土交结成大还。莫言此时有为功，又恐斯为著相言。

始于著相始无相，鍊精化气气归根。气之根本凝成神，方曰无为而通灵。

譬如夫归交媾时，一点精血结成婴。彼之以情而感情，尚且婴儿十月成。

何况宇宙在乎手，身中虎啸龙吟声。虽然不见龙之吟，波浪高涌千万寻。

虽然不见虎之啸，夜深风声吼万林。自乎丹道凝结后，以至火候烹鍊深。

及于十月霜飞时，神魂奔走安敢争。一年都计十二月，卯酉沐浴谁敢行。

所以十月入神室，金鼎满满龙精盈。缚云捉月之机关，得诀修鍊夫何难。

果然缚得云在山，又解捉住月之魂。点头此语知古人，何虑不把身飞升。

身之壳兮心之肉，心中自有无价珍。可以生我复死我，既能饥人亦饱人。

寻其毳路取其原，逍遥快乐无饥寒。似此景象与證验，总在一日工夫间。

工夫如此譬似闲，药不远兮采不难。谁知火候万丈红，烧杀三尸玉炉寒。

丹田亦能生紫芝，黄庭又以生红𥽷。红𥽷一餐永不饥，紫芝一服常童颜。

满身浑是白乳花，金筋玉骨老不昏。功成行满鹤来至，一举便要登云端。
酬耿天骘见寄
郭祥正（宋代）

我思昔人言，处世犹大梦。尘编堆床头，抚事聊一诵。

兴衰系时运，贾谊尔何恸。又思东方朔，为鼠知不用。

谁怜胯下儿，能领百万众。势去竞诋排，功成乃歌颂。

人情岂相远，此理古今共。桓桓耿夫子，策射金榜中。

老彼涧底松，未作明堂栋。暂来令句曲，寻仙造深洞。

摩挲瑶琪花，借问谁所种。开落既忘年，一奏熏风弄。

诗言此归隐，不恋五斗俸。何时定挂冠，我愿为仆从。
过汪翔甫宅
方回（元代）

南纪干戈后，相逢皓首稀。
草问翁仲在，华表令威归。
骨寿由心泰，身癯独道肥。
公松对吾菊，同阅几芳菲。
句 其五
刘接（宋代）

猎叟藤编户，徭人草结庵。
老景逢春每多留赏子美所谓老去原春迟子忱雅
曹勋（宋代）

吾俦春味等闲情，识我幽花种绕亭。
云带竹光天外碧，风回松吹梦中醒。
樽罍湛绿邀芳景，红翠收香拂夜屏。
归傍清池留未足，更看涵泳一天星。
赠莫子偲
李士棻（清代）

卅年流誉满词场，湖海交游尽老苍。学海世推黔帜志，荐章今许古循良。

篆书突过当涂李，诗格兼摹双井黄。一事笑君憨胜我，陈编敝簏侈收藏。
颂十玄谈·尘异
释印肃（宋代）

丈夫自有冲天志，不著形名非与是。
交彻辉光意气浓，金毛师子真堪畏。
闻王员外新恩有寄
齐己（唐代）

欲退无因贵逼来，少仪官美右丞才。青袍早许淹花幕，

霜简方闻谢柏台。金诺静宜资讲诵，玉山寒称奉尊罍。

西峰有客思相贺，门隔潇湘雪未开。
游仁寿古佛寺
卓秉恬（清代）

一难入危石，乱松青到门。隔花僧影淡，穿竹鸟声喧。

殿古藏云气，帘高入涨痕。偶来寻断碣，零落字无存。
见报以言者论六事其五皆靖康往故其一谓资囊士人上书以冀复用谪居海南震惧之馀斐然有作 其四
李纲（宋代）

功似赞皇犹远涉，智如鹤相亦来游。世间万事非人力，只有安心百不忧。
答余司理
陈造（宋代）

缅怀海县游，不作千山隔。
虽偿还俗债。兹复望霓厄。
孰知赫曦中，欻有油云升。
六幕一汛扫，病骨如濯清。
西山殷其雷，晚溽尚雨意。
颇思云岩宿，静听崩空势。
灵湫贝为宫，龙伯肯小留。
与翁宁两心，当亦忧民忧。
原龙嘘为霖，彍电归袖手。
免令山城民，议我拜上偶。
千里饮玉粒，秉穗周困穷。
牲肥酒如酒，岁岁敬为龙。
寄题福唐林迥南华洞
陈襄（宋代）

梅岭峰前习隐亭，拂衣聊此玩真经。
四时花木锦绣谷，十里江山水墨屏。
猿鹤只愁空北岳，鹍鹏终待化南溟。
知君不是荣轩冕，未忍锵锵去帝庭。
句
夏竦（宋代）

灯背翠帘人欲别，月斜烟柳马频嘶。
古耶道中有怀
陈献章（明代）

翠烟浮陇麦初齐，社树青青独鸟啼。何处相思不相见，木棉花下水门西。
思平泉树石杂咏一十首 其六 白鹭鹚
李德裕（唐代）

余心怜白鹭，潭上日相依。拂石疑星落，凌风似雪飞。

碧沙常独立，清景自忘归。所乐惟烟水，徘徊恋钓矶。
感事六首 其三
顾梦圭（明代）

昭阳前殿玉树枝，荣华不奈秋风吹。庆云甘露永乖隔，凤管鸾箫增我悲。

千金买得相如赋，岂识人心难转移。君不见楚江文鳞巧相接，复使龙阳泪承睫。
少林寺诗
李廌（宋代）

禅老家风古少林，道场遗迹蔽烟岑。
山遮石脚斜阳早，云碍钟声出谷深。
只履度关天杳杳，九年面壁海沉沉。
欲知苗裔能传法，柏树犹明圣主心。
子骏运使八咏堂 其四 竹轩
文同（宋代）

此景绝可爱，丛筠挺修竿。侵帘复映幌，翠影何檀栾。

霜威忌晚复，雨气矜晴寒。每向极静时，幽禽发清弹。

自无车马尘，飞来泊琅玕。宜遣老铃下，日日申平安。
兰史自暑蝴蝶洞主制印置闺中言将偕隐罗浮也为赋长句用东坡松风亭下韵
梁霭（清代）

罗浮山麓梅花村，十载结想萦梦魂。麻姑仙蝶出深洞，双栖万古晨与昏。

夫子前身句漏令，拟寻丹灶如家园。移家即在白云里，上界那复知寒温。

三峰夜弄铁桥月，五更晓看扶桑暾。种秫讵劳客辟谷，补萝可呼鹤守门。

柴桑陶翟本仙侣，丹砂葛鲍参名言。头衔相贶足清绝，祝君展卷开瑶尊。
颂古二十九首
释师体（宋代）

强盗遭逢恶抵家，贼贓才败别无他。
山藤彻骨令甘伏，反与渠侬贴面花。
和鲜于子骏益昌官舍八咏 桐轩
苏辙（宋代）

桐身青琅玕，桐叶蒲葵扇。
落落出轩墀，亭亭奉闲燕。
夜声疏雨出，午影微风转。
秋飚一凌乱，淅沥惊葱倩。
朝日失繁阴，青苔覆遗片。
空使坐中人，慨然嗟物变。
题东寺松石小轩呈同游关彦长明府
盛次仲（宋代）

一松偃蹇苍龙蟠，一石巉岩怒虎踞。我来题作龙虎轩，便恐风云卷将去。
送唐宗道制干赴阙探韵得书字
度正（宋代）

妙年璧水充丰储，一日变化拖长裾。
五色神彩丹凤好，一襟和气春风如。
东薄扶桑略牛斗，西游陆海环坤舆。
诏书奕奕九天下，云程冥冥一步初。
吾君选士作舟楫，岂特文馆雠诗书。
曩时党论既喧哄，往往儒学遭驱除。
鄙哉小夫自贻戚，因循封植成痈疽。
祖宗在天实启佑，忽然溃决今无馀。
虽然四体已清泰，无奈元气犹空虚。
调和脉络勿草草，整顿罅漏当徐徐。
咨询刍尧下谤木，收召耈老来安车。
堂堂国势傥前定，蠢蠢强敌谁侮予。
明时得意好展尽，书生长虑元非疏。
毋为袖手事缄嘿，愿以正论开宸居。
岂惟民亩望芘赖，亦有草泽思吹嘘。
江头送客重感慨，勉之行矣毋踌躇。
用诸公本韵各和一篇共三首
苏颂（宋代）

继踵螭阶入右垣，曾参何敢望渊骞。
复门重庆登庸命，枢合仍陪话旧筵。
贵贱交情都不改。始终风节固难迁。
公卿平日推高誉，朝论今谁过邓先。
杜韦娘
杜安世（宋代）

暮春天气，莺老燕子忙如织。间嫩叶题诗哨梅小，乍遍水、新萍圆碧。初牡丹谢了，秋千搭起，垂杨暗锁深深陌。暖风轻，尽日闲把、榆钱乱掷。

恨寂寂。芳容衰减，顿欹玳枕困无力。为少年、狂荡恩情薄，尚未有、归来消息。想当初、凤侣鸳俦，唤作平生，更不轻离拆。倚朱扉，泪眼滴损、红绡数尺。
送陈益之架阁
陈傅良（宋代）

论事不欲如戎兵，欲如衣冠佩玉严重而宽平。
作文不欲如组玉，欲如疎林茂麓窈窕而敷荣。
桢干盍亦烦绳墨，滋味何如余典则。
吾宗受才万人敌，排空所向无遗力。
亲丧三年面漆黑，交情一语千金璧。
明朝不爨鼾撼壁，裘马借人无德色。
作掾闽山可踪迹，拟将秉秆空螟蟘。
相君有令民未得，勿问堂高若干尺。
春江瀰渺风张席，欲言江水何终极。
贫贱相依鬓毛白，吾可雷同名送客，
浩歌未放情弥激。君看风雅诗三百，
亦有初章三叹息。
次韵清虚
黄庭坚（宋代）

地远城东得得来，正如湖畔昔衔杯。
眼中故旧青常在，鬓上光阴绿不回。
归去汴桥三鼓月，相思梁苑一枝梅。
我闲时欲从君醉，为备芳醪更满罍。
点降唇 冬夜不寐
孙荪意（清代）

闲却纱窗，月儿斜透窗儿缝。夜深寒重。懒卸钗头凤。

数尽更声，深事难成梦。愁千种。慵拈新咏。只把灯花弄。
送文若归嘉禾二首 其一
周紫芝（宋代）

乌帽犹冲九陌尘，扁舟谁钓两溪春。久凭归梦寻香国，忽喜清溪对故人。

满眼穷愁嗟我老，此生交旧独君真。华亭一水无多地，细作来书莫厌频。
【双调】沉醉东风_红叶落火龙
一分儿（元代）

红叶落火龙褪甲，青松枯怪蟒张牙。可咏题，堪描画，喜觥筹席上交杂。答
剌苏频斟入礼厮麻，不醉呵休扶上马。
次韵和朱伯言自云门之天衣途中作
刘基（明代）

即看梅蕊发江南，渐见柔乘可浴蚕。日铸雨馀峰似髻，云门烟合树和蓝。

青猿不避游人过，碧涧能消宿酒酣。况有山僧颇解事，何妨聊驻使君骖。
仁静山房为孙君赋
刘黻（宋代）

一庐含万象，古意在听琴。
虽有种瓜事，却无锄草金。
山幽驯野鹿，树老带巢禽。
自得延生法，从渠事养心。
志宏以牡丹酴醾见遗戏呼牡丹为道州长且许时饷酴醾作二诗以报之 其二 酴醾
李纲（宋代）

残阴未许春光泄，喷作沙阳三尺雪。摧伤花卉尽枯槎，惟有酴醾寒更茁。

幽人早起傍园林，独喜枝头琼蕊缀。应怜逐客正凄凉，折赠殷勤慰愁绝。

清香馥郁坐中飘，汲水养之殊未歇。和烟带露愈芬芳，更许幽丛时为撷。

愁霖连日作轻寒，寂寂禅扉方昼闭。春风骀荡好幽寻，安得连拳挂雌霓。
权州杨粹子直方以诗惠鹤雏次韵为谢
周必大（宋代）

未解连轩赋鲍昭，且陪茫荡醉东皋。
初非日浴身原洁，何待天冲志已高。
羽服便能随羽扇，霜翎正合伴霜毛。
使君今是徐州守，会宴云龙乐且遨。
骑鸾引赠句曲山吴道士
高似孙（宋代）

夜骑白鸾出琳阙，三万仙官锵佩玦。
云雷帖妥过刚风，左推日佩右扶月。
一息瑶池翠水家，阿母迎谒龙驱车。
青娥弹丝玉妃酒，坼尽蟠桃红玉花。
佩天丈人来问道，太极之前天不老。
丹霞一气玉枢宫，宝笈绳金容探讨。
井君沐浴波五色，洞房光芒上奔日。
天上传呼六丁直，星斗离离碍鸾翼。
悯盆松
艾性夫（元代）

物生天地间，细大各有容。
伟哉霄汉姿，厄此盆盎中。
嗟吁尔橐驼，局促吾苍龙。
驼兮顾我笑，可悯岂独松。
上清词
苏轼（宋代）

南山之幽，云冥冥兮。
孰居此者？帝侧之神君。
君胡为兮山之幽，顾宫殿兮久淹留。
又曷为一朝去此而不顾兮，悲此空山之人也。
来不可得而知兮，去固不可得而讯也。
君之来兮天门空，从千骑兮驾飞龙。
隶辰星兮役太岁，俨画降兮雷隆隆。
朝发轸兮帝庭，夕弭节兮山宫。
懭有妖兮虐下士，精为星兮气为虹。
爱流血之滂沛兮，又嗜疟疠与螟虫。
啸盲风而涕雨兮，时又吐旱火之爞融。
衔帝命以下讨兮，建千仞之修锋。
乘飞霆而追逸景兮，歙砉扫灭而无踪。
忽崩播其来会兮，走海岳之神公，
龙车兽鬼不知其数兮，旗晻霭而冥蒙。
渐俯伛以旅进兮，锵剑佩之相砻。
司杀生之必信兮，知上帝之不汝容。
既约束以反职兮，退战栗而愈恭。
泽充塞于四海兮，独澹然其无功。
君之去兮天门开，款阊阖兮朝玉台。
群仙迎兮塞云汉，俨前导兮纷后陪。
历玉阶兮帝迎劳，君良苦兮马豗颓。
闵人世兮迫隘，陈下土兮帝所哀。
返琼宫之嵯峨兮，役万灵之喧豗。
默清净以无为兮，时节狩于斗魁。
诣通明而献黜陟兮，轶荡荡其无回。
忽表里之焕霍兮，光下烛于九垓。
时游目以下览兮，五岳为豆，四溟为杯。
俯故宫之千柱兮，若毫端之集埃。
来非以为乐兮，去非以为悲。
谓神君之既返兮，曾颜咫尺之不违。
升秘殿以内悸兮，魂凛凛而上驰。
忽寤寐以有得兮，敢沐浴而献辞。
是耶非耶，臣不可得而知也。
夏日同陈仁甫陈公望游净业寺 其五
王弘诲（明代）

落日帘垂照，轻风席引凉。幽香浮别涧，寒气漾横塘。

松偃檐前盖，荷裁泽畔裳。相看聊酩酊，□路坐俱忘。
东风齐着力 忆别峰修竹为冰雪摧折
王夫之（明代）

一片绿云，千条寒玉，亭亭孤上，非想有情天。记得雨馀残照，趁啼禽即栗横肩。

迎眸处，捎云垂露，袅娜芉眠。谁道别、经年怨湘妃不语，我见犹怜。

鲸波吞岭，欲遣变桑田。魆地一声去也，挽不住、环佩珊然。

空想像，纸窗清影，淡写之玄。
元舆待制以书酒见招
郭祥正（宋代）

驿骑东行得素书，便趋宾榻驾柴车。赋诗我未如陶令，养浩君能似子舆。
题画扇钱叶省郎越中行 其二
朱同（明代）

清明时节雨霏霏，客子新裁白纻衣。日日江头问消息，洗天风雨几时归。
书林十景诗
谢枋得（宋代）

长虹跨陆登云衢，会同海宇皆车书。
日斜市溃夜喧息，月来云静天无疵。
水劫金蟇形不术，常生玉兔药常捣。
可怜沧海几桑田，照耀古今人尽老。
西湖次弟润之韵
刘过（宋代）

旧说西湖好，春来更一游。
林逋山际宅，苏小水边楼。
行密柳堤闹，树多花影稠。
天堂从此去，真个说杭州。
真仙岩二
钱师孟（宋代）

岩前流水碧潺潺，鹤驭翩翩去复还。堪笑世人求不死，岂知得道有无閒。
瓜洲阻风
宋伯仁（宋代）

狂风未许放归船，借得僧房半榻眠。
落雁影收帆脚外，怒涛声到枕头边。
黄芦叶底秋将老，白羽书中病未痊。
传语将军多着力，扬州不比旧家年。
武陵春 咏梨花
吴灏（清代）

春气阴沈寒料峭，寂坐看梨花。冷淡幽情自一家。

微雨湿铅华。

节近清明深院里，醉梦一枝斜。悄夜窗前映雪枒。

呼月照仙葩。
送游大德赴甘州口号
马云奇（唐代）

支公张掖去何如，异俗多嫌不寄书。数人四海皆兄弟，为报殷勤好在无。
舣舟当利口待风累日怀寄城中朋游二首 其二
贺铸（宋代）

离忧不可解，罢酒独登临。潮落江空阔，云繁岁晏阴。

愁鸱守渔罧，怒犬突神林。触目增悽断，聊为泽畔吟。
登咒土寺东台
郭印（宋代）

寻幽通野寺，访古得危亭。
木偃千年盖，山围一面屏。
登临徐发兴，萧散偶忘形。
倚郭繁华地，斯游喜屡经。
拟寒山子诗六首 其六
行端（元代）

我住在峰顶，白云常不开。窗扉沿薜荔，门径叠莓苔。

山果猿偷去，岩花鹿献来。长年无一事，石上坐堆堆。
矛俞新福歌
王粲（两汉）

汉初建国家，匡九州。
蛮荆震服，五刃三革休。
安不忘备武乐修。
宴我宾师，敬用御天，永乐无忧。
子孙受百福，常与松乔游。
烝庶德，莫不咸欢柔。
中秋狱中作寄老妻
万夔辅（清代）

此生此月狱中看，分照累人不算圆。泣忆牛衣心并瘁，坐当木榻膝俱穿。

《明夷》曾卜周文《易》，《惜誓》还吟屈子篇。生我恩深惭未报，夜深长跪礼金仙。
减字木兰花 咏茉莉
杜漪兰（清代）

花开长夏。点点珠凝清泪夜。玉凤团成。好待黄昏伴美人。

丰姿素质。无限芳心堪爱惜。半吐幽香。笑插云鬟助晚妆。
郊行至天王院
李流谦（宋代）

郊行不欲经城市，厌见尘沙漠漠黄。
响树蜩螗凭晚吹，绕陂凫鹜占残阳。
青山与世久相绝，修竹於人未易忘。
下马招提揖僧话，始如尘境有仙乡。
朱朝议移法云兰
王安石（宋代）

幽兰有佳气，千载閟山阿。
不出阿兰若，岂遭乾闼婆。
送孙太雅赴京
王翰（唐代）

蓼莪诵罢泪沾巾，吉服初成值早春。昔入枌榆曾宰社，适来芹泮久为宾。

雪消江上风涛壮，雨过淮西草树新。此去青云高蹑足，伫看雕鹗离风尘。
试院即事
陈沂震（清代）

画戟森严昼漏迟，凝香燕寝日斜时。柝声绕院人声寂，满箔春蚕正吐丝。
四言赠兄秀才入军诗 其十五
嵇康（魏晋）

闲夜肃清。朗月照轩。微风动袿。组帐高褰。旨酒盈樽。莫与交欢。鸣琴在御。谁与鼓弹。仰慕同趣。其馨若兰。佳人不存。能不永叹。
雨微山
翁仲德（宋代）

大川东逝近丛林，石壁潮音杂梵音。
旱望湫龙嘘涧气，沛然甘雨慰农心。
怀家兄伯逢
马蕃（清代）

残梦初回后，孤镫未尽时。斯人不可见，中夜起相思。

落木秋云暮，寒风客自知。离情谁共语，寂寞独吟诗。
对雪
施枢（宋代）

谁使霓裳逞细腰，随风尽日袂飘飖。
飞花却讶春将遍，舞片还惊易销。
看熟似同鸥过渚，兴仙刚道鹤冲霄。
吟成谁与相酬酢，赖有疏梅伴寂寥。
颂十玄谈·转位
释印肃（宋代）

无明山中作云雷，闪电霞光灿不开。
霹雳一声山岳震，曼拿大士笑咍咍。
贵溪尉厅黄梅盛开浓香丰艳非凡品可及尉坐此
王洋（宋代）

歌酬花意醉酬春，笑口相逢可厌频。
不饮正疑花怨客，黄衣莫听妇伤贫。
天生尤物非为福，蚌有明珠亦累身。
墙里佳人墙外笑，冶客招悔岂无因。
万安出郭早行
杨万里（宋代）

玉花小朵是山矾，香杀行人只欲颠。
风掠水衣无处去，柳塘著在角头边。
邵武道中
朱熹（宋代）

风色戒寒候，岁事已逶迟。劳生尚行役，游子能不悲。

林壑无馀秀，野草不复滋。禾黍经秋成，收敛已空畦。

田翁喜岁丰，妇子亦嘻嘻。而我独何成，悠悠长路岐。

凌雾即晓装，落日命晚炊。不惜容鬓凋，镇日长空饥。

征鸿在云天，浮萍在青池。微踪政如此，三叹复何为。
和孙叔静兄弟李端叔唱和
苏轼（宋代）

病骨瘦欲折，霜髯籋更疏。
喜闻新国政，兼得故人书。
秉烛真如梦，倾杯不敢余。
天涯老兄弟，怀抱几时摅。
二叠
刘克庄（宋代）

晚作园翁自荷锄，春风那肯到吾庐。
且须怜意着芳洁，才说和羹俗了渠。
句
释从垣（宋代）

□踏浪□知浪险，蝶翻花宅惜花空。
劝农六首 其四
张嵲（宋代）

春到逢花犹眼乱，老来对酒便心降。须知渴肺难禁醉，鸭绿潾潾酌玉缸。
太简斋即事二首 其一
刘一止（宋代）

太简老人家似客，室中犹恨未空虚。筋挛步涩常须酒，日入中昏始废书。
自扬州至六合舟中口占
邵济儒（清代）

峦重厌吴舲，云开水墨屏。天围平野阔，山送隔江青。

塔俯南朝寺，楼依北固亭。瓜洲回首处，火隐两三星。
杂诗
乔备（唐代）

暂借金锤秤，衔涕诉恩波。君情将妾怨，称取谓谁多？

秋吹绫纨索，空闺生网罗。不期《流水引》，翻作《断肠歌》？
双峰定水璘老送木犀香五首 其一
杨万里（宋代）

春得鄞江信，香从定水来。今年有奇事，正月木犀开。
次韵子瞻和渊明饮酒二十首
苏辙（宋代）

明月出东墙，万物含余姿。
孤蝉庇繁荫，众鸟栖高枝。
解衣适少事，扪腹知亡奇。
朝与群动作，莫复何所为。
此时不自有，日出还受羁。
玉兰
王谷祥（明代）

皎皎玉兰花，不受缁尘垢。莫漫比辛夷，白贲谁能偶。
无题三首 其一
李之仪（宋代）

邂逅俱青眼，招携愧白头。穿林犹畏日，坐石忽惊秋。

不作崎岖倦，几成汗漫游。临分怀杜老，月涌大江流。
次韵孙亨甫见寄
孔平仲（宋代）

进多龃龉退为安，未省乘轩胜抱关。半世青衫贫为禄，新秋明镜老催颜。

纷纷江上风吹叶，漠漠淮南雨暗山。欲和佳篇寄相忆，韵严词峭不容攀。
登第一山 其一
许及之（宋代）

登临休作楚囚悲，遮莫人心知汉思。畴昔百闻今一见，勉旃报国在男儿。
贺新郎（清浪轩送春）
严仁（宋代）

碧浪摇春渚。浸虚檐、蒲萄滉漾，翠绡掀舞。委曲经过台下路，载取落花东去。问花亦、漂流良苦。花不能言应有恨，恨十分、都被春风误。同此恨，有飞絮。

人生聚散元无据。尽凭阑、一尊相对，苹州春暮。嫉色冲冲空怅望，泪尽世间儿女。君不见、千金求赋。飞燕婕妤今何在，看粘云、江影伤千古。流不云，断魂处。
荆州新秋病起杂题一十五首。病起见庭柏
齐己（唐代）

病起见庭柏，青青我不任。力扶干瘦骨，勉对岁寒心。

韵谢疏篁合，根容片石侵。衰残想长寿，时倚就闲吟。
和同年张唐英怀弟晋英韵二首
袁说友（宋代）

旧学知何补，丹心早已平。
过从欣故侣，慨慕熟英声。
笑洽愁肠释，诗来俗眼清。
君家好兄弟，何愧洛中程。
七禽咏 提葫芦沽美酒
刘学箕（宋代）

提葫芦，沽美酒，酒美欲沽何处有。官醪道远不可得，村酿浓酸难入口。

况当春暮暄暖初，沉浸醲郁醺体肤，客中醉倒无人扶。
杂咏吴下故迹十二首 其一 锦帆泾
弘历（清代）

高挂锦帆漾綵舟，阖闾宴乐极风流。鼠忘壁壁不忘鼠，终致胥台鹿豕游。
答秦太虚书
苏轼（宋代）

轼启：五月末，舍弟来，得手书，劳问甚厚。日欲裁谢，因循至今。递中复辱教，感愧益甚。比日履兹初寒，起居何如。

轼寓居粗遣。但舍弟初到筠州，即丧一女子，而轼亦丧一老乳母，悼念未衰，又得乡信，堂兄中舍九月中逝去。异乡衰病，触目凄感，念人命脆弱如此。又承见喻中间得疾不轻，且喜复健。

吾侪渐衰，不可复作少年调度，当速用道书方士之言，厚自养炼。谪居无事，颇窥其一二。已借得本州天庆观道堂三间，冬至后，当入此室，四十九日乃出。自非废放，安得就此？太虚他日一为仕宦所縻，欲求四十九日闲，岂可复得耶？当及今为之，但择平时所谓简要易行者，日夜为之，寝食之外，不治他事。但满此期，根本立矣。此后纵复出从人事，事已则心返，自不能废矣。此书到日，恐已不及，然亦不须用冬至也。

寄示诗文，皆超然胜绝，娓娓焉来逼人矣。如我辈亦不劳逼也。太虚未免求禄仕，方应举求之，应举不可必。窃为君谋，宜多著书，如所示《论兵》及《盗贼》等数篇，但似此得数十首，皆卓然有可用之实者，不须及时事也。但旋作此书，亦不可废应举。此书若成，聊复相示，当有知君者，想喻此意也。

公择近过此，相聚数日，说太虚不离口。莘老未尝得书，知未暇通问。程公辟须其子履中哀词，轼本自求作，今岂可食言。但得罪以来，不复作文字，自持颇严，若复一作，则决坏藩墙，今后仍复衮衮多言矣。

初到黄，廪入既绝，人口不少，私甚忧之，但痛自节俭，日用不得过百五十。每月朔，便取四千五百钱，断为三十块，挂屋梁上，平旦，用画叉挑取一块，即藏去叉，仍以大竹筒别贮用不尽者，以待宾客，此贾耘老法也。度囊中尚可支一岁有余，至时别作经画，水到渠成，不须顾虑，以此胸中都无一事。

所居对岸武昌，山水佳绝。有蜀人王生在邑中，往往为风涛所隔，不能即归，则王生能为杀鸡炊黍，至数日不厌。又有潘生者，作酒店樊口，棹小舟径至店下，村酒亦自醇酽。柑桔椑柿极多，大芋长尺余，不减蜀中。外县米斗二十，有水路可致。羊肉如北方，猪牛獐鹿如土，鱼蟹不论钱。岐亭监酒胡定之，载书万卷随行，喜借人看。黄州曹官数人，皆家善庖馔，喜作会。太虚视此数事，吾事岂不既济矣乎！欲与太虚言者无穷，但纸尽耳。展读至此，想见掀髯一笑也。

子骏固吾所畏，其子亦可喜，曾与相见否？此中有黄冈少府张舜臣者，其兄尧臣，皆云与太虚相熟。儿子每蒙批问，适会葬老乳母，今勾当作坟，未暇拜书。晚岁苦寒，惟万万自重。李端叔一书，托为达之。夜中微被酒，书不成字，不罪不罪！不宣。轼再拜。
煎盐绝句
吴嘉纪（清代）

白头灶户低草房，六月煎盐烈火旁。
走出门前炎日里，偷闲一刻是乘凉。
秋兴九首其九拟白乐天
秦观（宋代）

不因霜叶辞林去，的当山翁未觉秋。
北里酒钱烦屡索，南州诗债懒频酬。
欲歌金缕羞红粉，拟插黄花避白头。
底事登临好时节，等闲收拾许多愁。
书莫读
杨万里（宋代）

书诗莫吟。
读书两眼枯见骨，吟诗个字呕出心。
人言读书乐，人言吟诗好，
口吻长作秋虫声，只令君瘦令君老。
君瘦君老且勿论，傍人听之亦烦恼。
何如闭目坐斋房，下帘扫地自焚香。
听风听雨都有味，健来即行倦来睡。
题左正卿寿慈堂
杨万里（宋代）

万事丝窠黏露珠，奉亲最乐天下无。
丘明远孙千里驹，有母七十发漆如。
雪底筝生冰底鱼，人间无觅天赐渠。
三更月落堂西隅，母自挑灯儿读书。
去年生日不用扶，今年生日健过初。
冰桃碧藕脆如酥，一觞千岁母子俱。
戏江子大
王炎（宋代）

莫年尚恋蛾眉斧，平日空谈蜡脚禅。
应笑老夫某寂寞，只将黄奶替婵娟。
满庭芳 雨中过含芳园，谒筠邻主人
顾太清（清代）

步入名圃，豁然开眼，茂林修竹怡人。一湖春水，烟树渺芳津。

恰值丝丝疏雨，板桥外、山势嶙峋。通幽径，回廊曲折，环带草如茵。

锦堂人住处，帘风砚水，几案无尘。更多少琴书，绕座相亲。

咳唾成珠成玉，为善乐、恬淡精神。汪洋论，顺时知命，德也本乎仁。
海棠
陆游（宋代）

谁道名花独故宫，东城盛丽足争雄。
横陈锦障阑干外，尽吸红云酒醆中。
贪看不辞持夜烛，倚狂直欲擅春风。
拾遗旧咏悲零落，瘦损腰围拟未工。
贺新郎
祝穆（宋代）

此木生林野。自唐家、丝纶置阁，托根其下。长伴词臣挥帝制，因托紫微堪诧。常缥缈、紫微仙驾。料想紫微垣降种。紫微郎、况是名同者。兼二美，作佳话。

一株乃肯临茅舍。肌肤薄、长身挺立，扶疏潇酒。定怯麻姑爬痒爪，只许素商陶冶。擎绛雪、柔枝低亚。我忆香山东坡老，只小诗、便为增声价。后当有，继风雅。
奉和文潜赠无咎篇末多见及以既见君子云胡不
黄庭坚（宋代）

龟以灵故焦，雉以文故翳。
本心如日月，利欲食之既。
後生玩华藻，照影终没世。
安得八紘罝，以道猎众智。
上李丈尚书
王之望（宋代）

亭亭涧阿松，冰雪何青青。
千岁已枯死，流膏生茯苓。
虽无岁寒姿，气味犹典刑。
尘土久埋没，谁能验仙经。
置君药笼中，傥可延年龄。
初离山阳寄城中友人二首
张耒（宋代）

野岸萧萧落叶风，秋光离思两相攻。
殷勤临水挥双泪，凭寄清流却向东。
苏武嚼雪图
林鸿（明代）

誓与匈奴不共餐，暂将毡雪慰摧残。寄言汉主加调膳，一片丹心想不寒。
东还
李商隐（唐代）

自有仙才自不知，十年长梦采华芝。
秋风动地黄云暮，归去嵩阳寻旧师。
及门孔义韩问橘过淮而变枳，未识枳返淮而仍橘否喜其心思灵活，书此广之
缪烜（清代）

橘过淮变枳，土易性随失。未闻枳返淮，可以复成橘。

偶缘子质疑，恍起予载笔。宁惟物乖常，而人亦莫必。

秦桧伯夷颂，居然伊周匹。钤山堂十年，冰雪志士律。

一朝利禄萦，顿改庐中质。所以圣贤尊，终始守贞一。
诗三百三首 其二七三
寒山（唐代）

常闻汉武帝，爰及秦始皇。俱好神仙术，延年竟不长。

金台既摧折，沙丘遂灭亡。茂陵与骊岳，今日草茫茫。
孙希汲出示所和杜允迪二诗因次韵并寄允迪以
郭印（宋代）

草木藏春柳报先，谁将苍驭快如鞭。
夜中一雨知无价，陌上三农庆有年。
玉糁寒林梅委地，浪翻平野麦连天。
阴阳燮理非吾事，新岁调和岂偶然。
大暑松下卧起二首 其二
陈天瑞（宋代）

炎威一何骄，不有商飙惨。苍茫云海路，飞龙不可览。

我本灌园人，昔乃从铅椠。万事已灰心，十载空尝胆。

亭亭松篁边，小池开菡萏。芬清泥自污，根固波徒撼。

终日哦其间，一卧寂百感。相期晚节香，看此秋容淡。
越城谣
程国儒（元代）

越州城，城何高，四十五里之周遭。
洼地填为基，陂陀凿成壕。
白遭鞭笞夜击櫜，石民之骨灰民膏，越城虽高越民劳。
越民劳未已，我田未耕又科米。
忙忙筑城归种禾，又恐无米供官科。
禾苗未青得秋雨，城吏打门夜如虎。
为言雨后新城摧，要我荷锸城上来。
城泥不干不敢回，又恐夜半闻春雷。
城头一雨城一动，越民登城向天恸。
民心似与雨有仇，天意实谓城无用。
当年当年天下平，天下无贼越无城，乃知在德不在兵。
愿无修城愿修德，使民复睹无城日。
花非花 雾凇
翁瑞恩（清代）

初疑霜，复疑雾。玉屑霏，金葩吐。东风吹得十分匀，开遍梨花千万树。
红楼梦十二曲——分骨肉
曹雪芹（清代）

一帆风雨路三千，
把骨肉家园，齐来抛闪。
恐哭损残年，
告爹娘休把儿悬念。
自古穷通皆有定，
离合岂无缘？
从今分两地，各自保平安。
奴去也，莫牵连!
贺新郎（别李参政壁）
魏了翁（宋代）

此别情何限。最关情、一林醒石，重湖宾雁。几度南楼携手上，十二阑干凭暖。肯容我、樽前疏散。底事匆匆催人去，黯西风、别恨千千万。截不断，整仍乱。

三年瞥忽如飞电。记从前、心情双亮，意词交划。千古黎苏登临意，人道于今重见。又分付、水流冰泮。满腹余疑今谁问，上牛头、净拭乾坤眼。聊尔耳，恐不免。
偈八首 其一
释明辩（宋代）

猛虎口边拾得，毒蛇头上安排。更不钉摏摇橹，回头别有生涯。

婆子被我勘破了，大悲院里有村斋。
偈颂四首 其四
释道济（宋代）

小黄碗内几星麸，半是酸齑半是瓠。誓不出生违佛教，出生之后碗中无。
孟甲生日
王十朋（宋代）

记汝初生际，灯花达旦然。门阑增喜庆，翁妪最矜怜。

已过周天岁，行临志学年。勉修愚鲁质，诗礼称家传。
谒张文献祠
李临驯（清代）

相业开元盛，天南俎豆新。文章推大笔，风度见名臣。

故岭梅花发，荒祠碧草春。明良终谤讟，千载共伤神。
客有求观予孝经传者感而赋诗
白贲（元代）

古人文莹理，后人但工文。文工理愈暗，纸札何纷纷。

君看六艺理，天葩吐奇芬。诗书分体制，礼乐造乾坤。

千岐更万辙，要以一理存。如何臻至理，当从践履论。

跋涉经险阻，钻研阅寒温。孝弟作选锋，道德严中军。

仰观及俯察，万象入见闻。不劳施斧凿，笔下生烟云。

高以君唐虞，下以觉斯民。君如不我鄙，时来对炉薰。
剡溪道中五首
韩元吉（宋代）

心随天末江波远，愁似沙津柳带长。
向晚飞花度墙影，半晴烟雨发山光。
送人作尉临潼
祖无择（宋代）

年少文能老，新曾射策来。
从横传古学，慷慨济时才。
黄绶官徒尔，青云志在哉。
他年归会课，迟子出尘埃。
次韵胡彦明同年羇旅京师寄李子飞三章一章道
黄庭坚（宋代）

看除日月坐中铨，一岁应无官九迁。
葱韭盈盘市门食，诗书满枕客床毡。
留连节物孤朋酒，恼乱邻翁谒子钱。
谁料丹徒布衣得，困穷且忍试新年。
南海神祠
黄河澄（清代）

神尊南溟靖海妖，开门风浪极天遥。凌虚台榭观初日，排仗鱼龙候早潮。

祝版御名皇帝署，祠官仪品太常标。地灵不共桑田变，剩有唐碑历数朝。
伤故湖州李郎中
许浑（唐代）

政成身没共兴衰，乡路兵戈旅榇回。城上暮云凝鼓角，

海边春草闭池台。经年未葬家人散，昨夜因斋故吏来。

南北相逢皆掩泣，白蘋洲暖百花开。
筼筜万个黄雀每栖息其上一昔风雨飒至忽闻有杀声呼童视之乃鼩啮也故为之赋黄头雀
李自中（宋代）

黄头雀，觜交交，尾倬倬，突然散去云路邈。东村四面禾黍稠，欲去未去惊呼俦。

牛羊上山鸡犬睡，翩跹蹙步来相求。日斜深堑有罗网，投宿青冥依筱荡。

沙鸣羊角转峥嵘，蹴踏虬枝犹倔强。谁知檐去息尔躯，夜半沥血逢精鼩。

唇焦舌烂救不得，一缕性命才须臾。君不见螳螂捕蝉上高树，企足昂头忘反顾。

人生吞噬更可怜，腊月未穷谁悔悟。
梅花喜神谱·小蕊一十六枝
宋伯仁（宋代）

佛有光明台，蚌胎奚足贵。
聊以矜俗人，徒为宝所费。
挽潘孺人 其一
黄干（宋代）

闻说初年失偶时，回看囊箧鬓成丝。谁知旧室如新室，解抚前成似后成。

南涧蘋生方得助，河阳花落不胜悲。高楼百尺今休上，望著佳城空泪垂。
鹭鸶林
韩淲（宋代）

一段寒烟上，云行断复低。明中山映树，暗处水平溪。

村落篱门短，人家草屋齐。风回听幽绝，鸣午有荒鸡。
绣橘
许及之（宋代）

颂橘固多品，其贤知若干。后皇偏著意，尔许绣团团。
与同舍郎观潮分韵得还字一字江字三首一字江字为坐客作
周紫芝（宋代）

人生如微尘，同一霄壤间。可笑蠛蠓眼，但窥瓮中天。

钱塘俯沧蠛，八月壮涛澜。始疑疋练横，旋作万马翻。

蠛门屹中开，方壶忽当前。不知何巨鳌，为我戴三山。

银光射杰阁，玉笋垂朱栏。须臾击飞雪，喷薄上帘颜。

相见各惊顾，日暮殊未还。那知在空濛，但怪毛发寒。

平生云梦胸，始信宇宙宽。安得凌云手，大笔如脩椽。

尽挽卷天浪，参差入豪端。
望和靖墓
邓林（宋代）

孤山擎出水中央，留下梅花代代香。满酌湖波遥一酹，问咸平事已荒凉。
赞历代天师·第二十九代讳景端字子仁
白玉蟾（宋代）

当年仙去鹤巢空，万壑千崖夕照红。
人在丹丘玄圃外，潇潇松桂夜来风。
言老自云堂携十六大士画像见过与世间传写者
吴芾（宋代）

水旱无忧不用祈，只祈心事莫相违。
我今衰老浑如许，惟仗神通放取归。
题龙华寺
王之望（宋代）

孤枕僧庵梦不成，披衣推户竹轩明。
一天月色连秋色，万树风声似水声。
小槛沉沉青嶂合，修檐冉冉白云行。
今宵伫立情何限，晓鉴霜毛两鬓生。
题王蓬心前辈司马诗卷
洪朴（清代）

镫残漏尽未停披，一卷淋浪白傅诗。独坐浑忘通夜永，相看又傅十年迟。

青衫江上人还健，红板声中酒莫辞。最傅长安行乐处，红墙银汉起人思。
晚自东湖携藉花归儿辈争插盆池香艳不歇亦供
黄公度（宋代）

怪底儿童无远图，埋盆注水插芙蕖。
人心不作非真想，便觉东湖入座隅。
退居十咏 其三 放鱼
赵抃（宋代）

鱼不能言似可哀，竭池千数竞徘徊。瀫江深处呼僮放，羡尔优游得所哉。
偈颂二十九首 其八
释清了（宋代）

藏身处，没踪迹，浩意融时谁辨的。没踪迹处莫藏身，蓦移步处妙难寻。

枯根石里花明秀，劫外威光密密新。
送韩六玉汝宰钱塘
梅尧臣（宋代）

顷寻高士庐，正值浸湖雪。
雪中千万峰，参差县前列。
僧居或隐见，岸树随曲折。
惊凫如避人，远向寒烟灭。
潜希为子男，傥得遂疏拙。
今逾二十年，志愿徒切切。
方闻落君手，与我曾未别。
景多诗莫穷，归载压车辙。
燕山八景 其二 瑶岛春阴
唐之淳（明代）

王城古帝都，宫阙宏且丽。中有千仞峰，岧峣压幽蓟。

念昔椎凿千，本自人力致。烧蜃插文石，奇功夺天地。

蛟鸾失其仪，涛岳逊其势。况当灵雨馀，葱郁蔼生意。

深留云雾阴，润聚圭璧气。忽闻桑扈鸣，君王思秉耒。
次韵李巽伯赠琴僧惠端
王庭圭（宋代）

老端高世士，髯李仙中人。凤吐千篇久，新吟十弄新。

妙谈天地假，笑破海山春。物物消磨尽，今年始是贫。
别衡州牧
杜荀鹤（唐代）

朝别使君门，暮投江上村。从来无旧分，临去望何恩。

行计自不定，此心谁与论。秋猿叫寒月，只欲断人魂。
和云洞即事
庞嵩（明代）

舞雩多夙伴，半月共云林。远眺天空眼，长吟月在襟。

百年真此乐，千里祇同心。不有知音者，谁为浪鼓琴。
阮郎归（元夕）
梅窗（宋代）

皇州新景媚晴春。春晴媚景新。万家明月醉风清。清风醉月明。

人游乐，乐游人。游人乐太平。御楼神圣喜都民。民都喜圣神。
端午
文天祥（宋代）

五月五日午，薰风自南至。
试为问大钧，举杯三酹地。
田文当日生，屈原当日死。
生为薛城君，死作汨罗鬼。
高堂狐兔游，雍门发悲涕。
人命草头露，荣华风过耳。
唯有烈士心，不随水俱逝。
至今荆楚人，江上年年祭。
不知生者荣，但知死者贵。
勿谓死可憎，勿谓生可喜。
万物皆有尽，不灭唯天理。
百年如一日，一日或千岁。
秋风汾水辞，春暮兰亭记。
莫作留连悲，高歌舞槐翠。
池州和同官咏梅花 其八
张道洽（宋代）

何处出斜枝，茅檐自竹篱。首回春一盼，最与月相知。

严冷冰霜面，清癯山泽姿。几番将鹤去，倚树说相思。
还司即事
文天祥（宋代）

幙燕方如寄，屠羊忽复旋。
霜枝空独立，雪窖已三迁。
漂泊知何所，逍遥付自然。
庭空谁共语，拄颊望青天。
秋声满南国，一叶此飘蓬。
墙外千门迥，庭皋四壁空。
谁家驴吼月，隔巷犬嗥风。
灯暗人无寐，沉沉夜正中。
同曹三御史行泛湖归越
孟浩然（唐代）

秋入诗人意，巴歌和者稀。泛湖同逸旅，吟会是思归。

白简徒推荐，沧洲已拂衣。杳冥云外去，谁不羡鸿飞。
钟山阁上望雨
范成大（宋代）

天阔山长雨似烟，忽然飞去暗平川。
粳禾未宝籼禾瘦，不用廉纤便霈然。
闽中杂感
张远（清代）

奕叶承恩异姓王，巃嵷宫殿拟汾阳。三年鼙鼓惊天地，当日清汾引凤皇。

蓝水一丸争鼠穴，仙霞千骑失羊肠。莲花峰下荒坟月，惭愧他家白马郎。
龙湾看初日
陈造（宋代）

江声夜寂绝，江雾晓空蒙。
乱霞映淡日，隐隐空蒙中。
羲驭巧呈瑞，不与他时同。
炯然玉奁静，泛此瑛盘红。
分明三足乌，依微绛绡蒙。
曾穹敛氛噎，幽壑舞鱼龙。
升从海仙府，光射河伯宫。
遥想丽帝阙，佳气正郁葱。
鸾鹭同虎拜，三呼并神嵩。
散人得壮观，醉约持钓翁。
子夜四时歌五首
胡汝嘉（明代）

月照庭上雪，灿若玉玲珑。
风吹雪如絮，飞入锦屏中。
次韵谊叟
释德洪（宋代）

择乳鹅王非鸭类，影鞭良马本龙媒。正中妙叶无人会，句里空惊法眼开。
烛影摇红 梅花
吴碧（清代）

雪压霜催，岁寒心事谁人晓。三分冷艳十分香，瘦影天然好。

笛里飘零最早。抵多少、别离烦恼。相思恨结，未到开时，头先白了。

玉洁冰清，寻常攀折休倾倒。怪他桃李太轻狂，羞共东风笑。

莫待寿阳人老，最堪怜、罗浮梦杳。月当头处，人倚栏时，幽心悄悄。
宴群臣登歌
牛弘等奉诏作（隋代）

皇明驭历，仁深海县。载择良辰，式陈高宴。颙颙卿士，昂昂侯甸。

车旗煜爚，衣缨葱茜。乐正展悬，司宫饰殿。三揖称礼，九宾为传。

圆鼎临碑，方壶在面。鹿鸣成曲，嘉鱼入荐。筐篚相辉，献酬交遍。

饮和饱德，恩风长扇。
暮春喜晴和刘大参韵
林大春（明代）

连宵风雨牵愁思，此日登临一解颜。溪洞微茫飞鸟外，江城隐映落花间。

祇缘作吏空三径，不为投荒到百蛮。闻道汉家徵贡禹，悬知青梦绕鹓班。
汧上劝旧友
马戴（唐代）

斗酒故人同，长歌起北风。斜阳高垒闭，秋角暮山空。

雁叫寒流上，萤飞薄雾中。坐来生白发，况复久从戎。
怀寄枢密王左丞
杨亿（宋代）

高陪七圣从轩游，帷幄深严日运筹。口里雌黄归品藻，盘中薤运想风流。

珠宫地密妨趋谒，铜钵声沉断唱酬。独喜修书依绛帐，时登阙里受春秋。
三禽
牟巘五（宋代）

何处飞来把修竹，数声圆活梦还惊。
雨鸠那解知人意，寂寞梨花雨又晴。
六言五首赠李相士景春 其四
刘克庄（宋代）

被人看杀叔宝，无地逃生伯喈。试问天人眉宇，何如土木形骸。
句 其三
石懋（宋代）

翻成缟带车迷路，卷上珠帘人倚楼。
游道士谷 其一
于祉燕（清代）

入山若入瓮，石棱啮履敝。划然一壁开，青松蟠腹内。

息足老子宫，啜茶文公地。鼓钟谢凡响，鸡犬含仟意。

蹇裳清流中，抛杖白云外。绝顶长啸罢，一掷尘埃事。
少年游慢（般涉调）
张先（宋代）

春城三二月。禁柳飘绵未歇。仙篽生香，轻云凝紫，临层阙歌掌明珠滑。酒脸红霞发。华省名高，少年得意时节。

画刻三题彻。梯汉同登蟾窟。玉殿初宣，银袍齐脱，生仙骨。花探都门晓，马跃芳衢阔。宴罢东风，鞭梢一行飞雪。
咏菊十首 其二 万卷书
王立道（明代）

生涯万卷书，何似营农圃。散帙向晴檐，中有诸花谱。
行香子 梅未着花
陈霆（明代）

标格天然。占断风烟。想南枝、犹怯余寒。香苞未点，疏影依前。

称月明时，霜冷夜，雪晴天。

西湖屐冷，东垣赋老，问春心、何苦担延。一枝得暖，随分清姘。

任玉堂中，茅屋下，野挢边。
昌甫生日
韩淲（宋代）

南枝今已十分开，天寿高人玉雪梅。不问冰霜惊岁晚，要看风月唤春来。

镇常兄弟游山杖，间或交亲奉酒杯。忽到窗前花更好，暗香吹梦竹轩苔。
亲旧有问山中事者示之以诗
李弥大（宋代）

试与问秦汉，人家总不知。餐霞云窦冷，卧月石床攲。

流水天常洗，桃花春自迟。年年深洞里，闲着一枰棋。
慈溪金沙冈歌
杨简（宋代）

冈涌金沙来几里，贴天衮衮白云里。
雄峰健陇四奔驰，每每回顾慈溪水。
慈溪慈溪孝名美，即天之经地之义。
子思不知万物我发育，推与圣人自固蔽。
己自固蔽祸犹小，固蔽后学祸甚大。
孔子没近二千年，未有一人措其愆，
汩汩昏昏到今日。所幸慈溪却不然，
灼见子思孟子病同源。不得已指其蔽，
写出世所不传。大道荡荡而平平，
圣训至明至坦夷，一无荆刺相维缠。
学子首肯斑斑焉，静明庄敬非强参。
学者多觉近二百，事体大胜于已前。
学徒转相启告又未已，大道行乎讵非天。
留别南畿诸友
邹智（明代）

大江东下势如军，万里秋光此夜分。去国元非章子厚，立朝只合范希文。

荷衣太薄从新制，兰畹将芜趁早耘。众口是非何日定，自将尧舜致吾君。
奉和别越王
张大安（唐代）

盛藩资右戚，连萼重皇情。离襟怆睢苑，分途指邺城。

丽日开芳甸，佳气积神京。何时骖驾入，还见谒承明。
和王龟龄不欺堂二首
林之奇（宋代）

心外何曾别有天，吾心和处即昭然。
昭然莫向穹苍觅，帝所清都在目前。
樊大愿生日
释函是（明代）

三界如逆旅，千年犹终朝。一枯复一荣，旷劫空迢遥。

众庶乐奔竞，太上恒寂寥。奔竞竟何成，寂寥长冥冥。

我爱樊道人，皆醉而独醒。壹志在西方，而未尝离欲。

莲花生淤泥，随缘兴百福。今年五十一，俛仰畅幽独。

高斋来南薰，梵音响村屋。田园乐有馀，岂更羡山谷。

顾我非仁者，何能以言祝。但愿终遐龄，遮莫远麋鹿。
贺新郎 吴园次太守五十初度
宋琬（清代）

山水菰城好。算从来、风流刺史，柳颜双表。君自玉皇香案吏，谪向方壶员峤。

隼旟至、豺狼立扫。鸣鼓放衙无个事，对堂中、六客摅长啸。

谁唤起，孙莘老。

骈阗士女欢相告。道吾君、今年称艾，朱颜弥皎。百榼千觚齐拜舞，不似醉翁潦倒。

佳客有、邹枚颜鲍。洗盏高台临翠巘，任觥筹、历乱霜天晓。

何足羡，中书考。
盐车重
杨维桢（元代）

盐车重，盐车重，官骥牵不动。
官铊私秤秤不平，秤秤束缚添畸铊。
盐车重，重奈何，旑铊带多私转多。
大商鬻不尽，私鹾夹公引。
乌呼江南转运涩如胶，漕吏议法方呶呶。
秋词
徐锴（唐代）

井梧纷堕砌，寒雁远横空。雨久莓苔紫，霜浓薜荔红。
梅花喜神谱·烂熳二十八枝
宋伯仁（宋代）

秀铁压肩寒，中原思未报。
何日报边尘，别裹朝天帽。
李佐国携致中赠别诗来戏成二首
刘子翚（宋代）

赞皇吟毫不可掣，交游酬答被恼深。
赠言排拫入吾里，以邻为壑君何心。
偈颂八十七首
释慧开（宋代）

信脚行去绝埃尘。信手拈来用得亲。
信口道出惊天地，信心悟入独超群。
南齐中秋小酌
王炎（宋代）

银河络角晚风凉，月入庭除满地霜。
夜静老翁閒玉斧，天寒仙子舞霓裳。
田家旋斸鸱美，野店新篘绿蚁香。
草草杯盘供一笑，暂时耳热发清狂。
翟使君挽歌
王禹偁（宋代）

丹旐换红旌，萧萧五马鸣。
今朝为旅榇，昨日是专城。
爱子方之蜀，遗书未到京。
贰车郊外送，挥泪满尘缨。
送游大冶归建阳
王炎（宋代）

震泽黄柑熟，苕溪紫蟹肥。
天寒留客舍，岁晚念亲闱。
抱负须时用，行藏与志违。
临分话情愫，衰谢亦谋归。
题杨吉老知军玉辉亭二首 其一
刘一止（宋代）

向来风月雄清地，今日升平将相家。自启窗扉放山入，使君聊欲傲云霞。
题尹先之雊鹆图
徐溥（明代）

星作双眸铁作衣，不同江燕共差池。飞扬若得东风便，须借上林春一枝。
觐后
徐钧（宋代）

淫奔何暇择莸薰，牛马相传谶已云。
可怪奸遗牛姓种，也来相继马为君。
送曾伯滋赴西河将幕
徐贲（元代）

上将初分阃，儒官解习兵。风旗春猎野，雪帐夜归营。

洮水从岷下，祈山入垄平。知公能载笔，草檄报边声。
止堂铭
释守卓（宋代）

旨哉斯堂，全观全止。是止亦止，应现何已。法尔而然，不默则病。

必尔之归，渊默生定。妙定圆极，心精发光。不出户牖，灵鉴十方。

既超动静，无住者存。居之而安，左右逢原。
踏雪登前山
韩淲（宋代）

蹑屐穿林归寺，持香裹茗寻僧。磴道已三尺雪，岩居惟一枝藤。
句
解叔禄（唐代）

千花苑外韶芳暖，一鸟山边翠色寒。
晚步
刘攽（宋代）

日没城阴合，人归草露凉。浅池宜短艇，高树倚胡床。

清啸激秋气，孤吟留月光。敢言吾独善，鱼鸟正相忘。
春月
吕中孚（金朝）

柳塘漠漠暗啼鸦，一镜晴飞玉有华。好是夜阑人不寐，半庭寒影在梨花。
寄郑苏堪 其二
周景涛（清代）

平生所结痛，一语触千万。以子怀旧恩，怆昔予术困。

贱臣忽见徵，誓以不欺献。私忧欲弥天，末策谁许建。

呀呀涵光殿，浊泪长径寸。凭几三数言，呜咽但九顿。

虮虱不上升，苟活在泥坌。微生纵有口，日夕衔巨恨。

江湖传子诗，无穷抒哀怨。重来望觚棱，感涕念垂宪。

眼中历历事，对酒那忍劝。陵树冬复春，凄凉问社饭。
京师夜坐怀浑沦庵有作寄之
张继先（宋代）

独坐空庐静可知，江城意味岂如斯。
君看凤实初成处，自称蟾华欲妙时。
酒兴原同云叟乐，风尘无取庆宗诗。
山中林壑虚明境，不得归吟有所思。
步上黄罴岭
项安世（宋代）

牛头鹤弄漫虚传，未抵黄罴路刺天。曳杖徐行吾自乐，世间何地不平田。
齿痛冀其速落而不可得
张嵲（宋代）

慈子为牛真自取，逢分卧箦亦何哉。
我今病落无多恨，况复终同短发埋。
秋意四首 其四
刘敞（宋代）

翻翻林间藿，昔惟桃李华。飘飖终焉薄，江海无津涯。

荣华寄须臾，憔悴空泥沙。良无凌霜节，安得复叹嗟。
秋日旅舍寄义山李侍御
温庭筠（唐代）

一水悠悠隔渭城，渭城风物近柴荆。寒蛩乍响催机杼，

旅雁初来忆弟兄。自为林泉牵晓梦，不关砧杵报秋声。

子虚何处堪消渴，试向文园问长卿。
准提阁夜宿
陈衍虞（清代）

莲社偶投足，客中兼乱中。云来巢几簟，阁自冷杉松。

鸟梦缘铃短，花魂借露红。懒残何处在，一指汗漫踪。
湖西八景次陈石斋韵 其五 大旒垂玉
罗伦（明代）

大旒自何许，太乙元精倾。此水下无敌，上与银河并。

一入众生口，万劫尘心清。万劫尘心清，万劫消心兵。
彰化八景
秦士望（清代）

海滨世界洗洪荒，瓦缝参差映夕阳。羁客远投冠盖里，落霞低夕水云乡。

渔舟鼓浪醒诗眼，牧笛眠风破酒肠。返照山城烟树晚，画图指认色苍茫。
古观
李龏（金朝）

仙观曾过知不远，古坛春雨藓生砖。行逢买药归来客，谁解登高问上玄。
饮太白酒楼醉后走笔成篇
顾大申（清代）

呜呼太白尔何游！应在飘飖碧落之倒景、芙蓉白玉之仙楼。

乘云抱气蹑箕斗，骖螭浥汉骑长虬。世人即之杳难求，但见朱轩绣栱环城头。

岱宗历历青扑面，黄河西来净如练，七十二君等飞电。

地老天荒出酒人，狂歌直与天为邻，上殿捉笔力士嗔。

背负盐鼎谁相存，就中赏音贺季真。独抱曲糵看浮云，登楼日醉忘其身。

西风野火衰草死，由来豪贵尽如此。我今把盏揖君起，相与酌酒问济水，古今醉醒那终始？

何不高步穷紫烟，搞取列星当酒钱。斟酌海水常不干，开襟痛饮楼之巅，醉呼黄鹤回青天。
荻港
宁熙朝（清代）

帆与鸟争飞，日行五百里。用风不可竭，快意且须止。

来日岂无风，再行未晚耳。荻港山色佳，人家枕流水。

忽惊幽谷人，绝胜苎萝美。地僻况家微，重聘焉到此。

我亦待嫁身，自嫁素所鄙。展转五更头，又报顺风起。
再次前韵示元老
苏辙（宋代）

豪杰多自悟，不待文王兴。
四方有余师，十厔岂无朋。
我老不知时，早岁谁误称。
归来理茅屋，对客食藜蒸。
遇渴即饮水，何尝问淄渑。
冠裳强包裹，毁誉如飞蝇。
植根久已尔，苕颖日自升。
忘我亦忘法，无水知消冰。
题龙瑞观兼呈徐尊师
方干（唐代）

或雨或云常不定，地灵云雨自无时。世人莫识神方字，

仙鸟偏栖药树枝。远壑度年如晦暝，阴溪入夏有凌澌。

此中唯有师知我，未得寻师即梦师。
赠宣城麋明府
杜荀鹤（唐代）

天下为官者，无君一轴诗。数联同我得，当代遇谁知。

年齿吟将老，生涯说可悲。何当抛手板，邻隐过危时。
送友人游蜀
姚合（唐代）

送君一壶酒，相别野庭边。马上过秋色，舟中到锦川。

峡猿啼夜雨，蜀鸟噪晨烟。莫便不回首，风光促几年。
和蔡生迁居二首蔡学佛故用杜老与赞公故事蔡
胡寅（宋代）

一壶村酒要同尝，脯醢菹肴取次将。
谈话翠微修竹径，追随斜照晚风冈。
梅花淡淡传春意，柳色依依作岁阳。
只麽往来成乐土，岂知身世落南荒。
城南
冯山（宋代）

散雪郊外风，含晴雾中日。江流浅可渡，潺湲弄幽石。

长堤尘未动，游子念远适。行止慎厥初，轮蹄有遗迹。
春行南山访友不遇
赵必象（宋代）

瘦筇支我上南山，才到山中分外閒。
九十日春将解印，百年心事几凭栏。
燕营一垒雏相庆，鹤舞三台仙未还。
松菊把门牢闭着，谁人弹压此蚤坛。
寄余干徐隐甫
黄庭坚（宋代）

江行长邅回，风水忧索米。
相逢解人颐，高士徐孺子。
鸬鹚葭苇间，煮茗当酌醴。
夜船饷蒸鹅，白发厌甘旨。
东江始分风，苔网馈百纸。
遣兵夜赋诗，月冷石齿齿。
别来星环天，再见艳桃李。
寄声良劳勤，报我阙双鲤。
但闻佳邑政，杻械生菌耳。
颇闻延诸儒，破讼作诗礼。
顾予白下邑，庭聚雨前蚁。
珥笔诵汉章，锥刀争未已。
初无得民具，名实正尔尔。
愿闻庖丁方，江湖天到水。
遥知解千牛，袖手笑血指。
书来傥垂教，改事从此始。
嘉禾百咏·景龙楼
张尧同（宋代）

千秋传异彩，百尺护雕阑。
欲识金龙瑞，丹霄试仰看。
暇日过在伯因而留饭
赵蕃（宋代）

身在山中不见山，兴来骑马到江干。
幽忧本藉登临释，逼仄还因笑语宽。
半岁相从终岁别，束书可作素书看。
我虽无友不如己，却恐君思取友端。
次韵子云寄杨仙姑酒绝句二首
韩元吉（宋代）

蒲萄底用博凉州，有酒逢春更上楼。
留取杨家风味客，对床来此话离愁。
答程嘉定二首
洪咨夔（宋代）

铃索闲闲静冶堂，槐阴匼匝柳丝长。
东君五日如京兆，早及残红醉艳阳。
赠李简夫司封
苏辙（宋代）

平生谈笑接诸公，归老身心著苦空。
往事少能陪晤语，新诗时喜挹清风。
形骸摩诘羸偏健，笔札西台晚更工。
笑我壮年常苦病，异时何以作衰翁。
燕子
徐集孙（宋代）

呢喃不听一年余，又见双飞向竹庐。
翻笑人间湖海客，重来仍占故巢居。
伤农
郑遨（唐代）

一粒红稻饭，几滴牛颔血。
珊瑚枝下人，衔杯吐不歇。
云庄十石辞 其九 隐屏
邵宝（明代）

晨彗兮墓前，夕次兮墓左。有石兮如屏，栖栖兮隐我。
题毛维勤所藏禹门三跃图
顾清（明代）

一夕风雷动九重，春江回首万鰅鳙。云泥只尺从人辨，诸葛南阳本是龙。
赠友山二侄
许必胜（宋代）

闻道春来解问经，整衣矩步学趋庭。
雨余应惜阶前蚁，月落休趋案上萤。
自笑颠毛容我白，且留衰眼为伊青。
熟精文选吾家事，早向秋空试凤翎。
送卫雄下第归同州
李端（唐代）

不才先上第，词客却空还。边地行人少，平芜尽日闲。

一蝉陂树里，众火陇云间。羡汝归茅屋，书窗见远山。
省坐无赖阅杂册花草禽鸟凡十六色各成一绝漫题其后 其十六 啄木
王世贞（明代）

空林长日自敲訇，一扫千章蠹尽清。闻道柏台乌更好，不知何事但吞声。
柬邓湘皋
沈道宽（清代）

广文官舍剧清寥，投绂归来为养高。杨尹去如疏傅勇，柳侯清敌退之豪。

不求膴仕添蛇足，祇以新诗换蟹螯。万卷著书多益善，丹铅岁月寸心劳。
吴道子画鬼
葛胜仲（宋代）

莫将幽显较精粗，人鬼从来理不殊。磊砢挐云传怪状，论师天眼识工夫。
寄赵相国一百韵
胡应麟（明代）

赤汉双扉近，黄河一棹迟。凭陵苍野外，怅望碧云时。

酒肆游真倦，盐车力渐疲。书徒勤马服，策转误鸱夷。

绝域春如梦，他乡岁若驰。行藏嗟历辘，去住叹支离。

水欲浮三峡，峰犹碍九疑。有登怀泰岱，无路息峨眉。

此日文迷豹，当年瑞应麒。朱弦千古抱，彩笔万言持。

艺圃誇韶隽，词场问宿耆。元戎推授甲，老将属褰旗。

一代尊玄晏，三生遘子期。升堂偕偃夏，对陛压郊祁。

灿烂甘泉烛，荧煌太乙藜。金波鳷鹊观，玉漏凤凰池。

直道崇三黜，危言和四维。埋轮摇地轴，折槛树天彝。

率土声华震，穷荒窜逐罹。罗浮盟蜃鳄，岭表摄鲛魑。

进退占坤剥，盈虚悟坎离。三山行息足，六洞坐支颐。

豸绣资腾踔，麟符藉保釐。枫阊仍出入，棘殿重逶迤。

劳来初烦契，寅清独任夷。都俞尧宠渥，吁咈舜颜怡。

温室舟航待，明堂柱石毗。推诚扶社稷，尽瘁鞠烝黎。

戟楯开边衅，戈鋋虑世危。烽烟缠上谷，郡邑践高丽。

独坐裴中令，横行郭子仪。运筹惟挞伐，请剑必芟夷。

号令严貙驳，威名捷虎貔。追奔逾朔漠，经略到嵎峓。

庙絷中行说，街悬右谷蠡。八荒回夭札，四表净疮痍。

浩荡皇仁布，纷纶圣泽貤。双螭文郁郁，五翟命纚纚。

祖德鸾章耀，幽闺象服宜。祯祥符宇宙，肸蚃格灵祗。

御苑窥神雀，天闲狎盗骊。深仁沦鸟兽，殊锡兆熊罴。

好善真谐克，推贤欲过皮。肝肠洪绛灌，耳目洞黄骊。

吐握倾流辈，游扬洽等夷。尘埃鸣郁憏，涧壑话栖迟。

龙性乖鳞鬣，鸿心豁羽仪。沉珠劳罔象，抱璞诧穷奇。

意气凌山岳，风流溢路歧。孤亭偿寂莫，大府接温夷。

东阁床容卧，西园席并怡。盘飧调芍药，枕簟挹荼蘼。

黼黻参芒屩，丝纶逗接䍦。参差闻鼓吹，酩酊沃卮匜。

傅鼎频颁鹿，郇厨或馈鲥。捎檐陈董杏，匝座荫张梨。

柳暗前除蝶，花明后院鹂。珠宫游绀碧，贝刹步琉璃。

突兀中郎座，留连太傅棋。帝京红旭迈，亲舍白云移。

兴尽燕都稻，神飞越浦蓠。归程携候雁，旧隐逐文狸。

菽水输堂搆，糟糠慰扊扅。高斋焚甲煎，别馆搆辛夷。

上苑偏垂翼，南冥数挂鬐。墨悲晨肮脏，杨泣暮淋漓。

落落松盘径，盈盈菊亚篱。鹢堪苕水汎，蹇任灞陵骑。

屋倒牵萝叶，冠颓制竹皮。圆方违凿枘，甘苦狎糟醨。

梦已交猿鹤，书频扣鹿麋。担簦辞海甸，振旆发淮潍。

嚄唶人情惯，飞扬世事疑。鸣岐嘲鸑鷟，出华怪肥遗。

骨相寒崔颢，生辰轧赵岐。头风那噪鹊，腹痛讵烹蜞。

落月枯颜貌，酸霜裂肺脾。彭城虞困阨，嬴博痛暌离。

哑哑回歌啸，皇皇挟涕洟。金茎沉沆瀣，土窟压餔糜。

饮恨边城驿，吞声故国陴。高门忘鼓瑟，下里忆吹篪。

正则占鸡鹜，元长对蛤蜊。称诗惭孟浩，献曲陋王维。

潦倒三千客，颠狂十八姨。坚冰凝绝壑，重雾勒清漪。

目断苏司业，魂摧杜拾遗。侧身从瓠落，弹指失瓜期。

杜牧才元俊，刘蕡策故奇。风宁滕阁送，雪已谢庭遗。

赤帜方平赵，青衫尚隔淇。徘徊燕塞外，踯躅潞河湄。

乍许攀槐棘，能教困蒺藜。朱陈新阀阅，秦晋旧襟缡。

紫极庸窥豹，沧溟漫测蠡。金犹悬骏骨，玉岂赚峨眉。

雨露通鳷鹊，星辰列鵔鸃。孤鸿怜太白，二鸟惜昌黎。

拂拭存衣袂，提携到履綦。生平万言筴，一为奏彤墀。
见叶落有感
胡所思（明代）

庭树凉侵昨夜飙，晓来落叶响萧萧。梧桐影里随风舞，萸菊香中带雨飘。

黄坠已怜翻短砌，绿阴无复上柔条。挺然岁晚看松柏，独抱寒芳未易凋。
永穆陵复土随龙除官甚盛
陈杰（宋代）

故王沉愤九重泉，先帝焦劳四十年。
已有含桃存新庙，独无麦饭洒荒阡。
挽回天怒当初政，扶植人伦在众贤。
此邸最关宗社计，加恩莫放代来先。
兴元
阎苍舒（宋代）

褒城之山划天罅，中有深谷春水生。
汉家兴王启鸿业，萧相治国留英声。
别城中亲友
丘葵（宋代）

不堪离乱后，重别旧交游。
到处无青眼，归家空白头。
风霜秋一叶，山水暮多愁。
后会知何日，临溪泪欲流。
括溪和徐文渊
徐照（宋代）

隔乡山万叠，前路见新年。
云雾寒疑雪，溪乾步当船。
梅初开竹下，雁不至沙边。
共向湘中去，诗将远地传。
挽徐居士二首 其一
金履祥（宋代）

昔年涝旱苦频仍，南北郊关自越秦。东浙于时犹道殣，严邦此地况山民。

能回涸辙西江水，顿起翳桑寒谷春。神理因推居上坐，压他持秉剖符人。
春日纪事寄内外诸弟三首 其三
吕本中（宋代）

长闲渐化读书癖，远道聊因避地行。安得薄田了饘粥，便相依倚过平生。
闰四月二十五日明府兄招同孝廉仲兄溪汎晚泊小桃源
韩日缵（明代）

积水照晴郊，荡桨城东隅。流潦浩纵横，轻飙散川渠。

阴霞纷霮对，远岫迭明芜。隔岸鸡犬声，云是仙人居。

掬水皆花气，开樽泛绿蒲。松涛惊宿鸟，荷影聚游鱼。

弭楫寻湾漪，夕昏晦山嵎。晚风飖飏来，微凉生衣裾。

停杯有馀兴，一苇恣所如。
元日同麻万纪王振叔行南寺五首 其二
周行己（宋代）

岸头欣欣木向荣，岸下涓涓春水生。晴日暖风无俗客，故寻野径逐溪行。
寄魏季子翠微山
彭睿埙（明代）

闻道桃源可避秦，卜居有地托闲身。猿抛野果欺生客，鹿过溪斋狎熟人。

笋为经冬尝覆雪，柳因种子得留春。何时共醉山中酒，见月方知明月旬。
诗偈 其一五八
庞蕴（唐代）

四大本无情，清虚无色声。达人悟空理，知法本无生。

诸佛常现前，妙德亦同行。无无无障碍，心牛不肯耕。
赠隐者张山人
董纪（明代）

蒲团竹榻乌皮几，羽扇纶巾鹤氅衣。不独市朝无此客，山间林下见应稀。
山甫病中归峡作此问之
舒岳祥（宋代）

山甫病归峡，僧言药有瘳。
自怜三岁长，多白几分头。
水鸟工吟夜，阴蛩苦话秋。
诗人多病瘧，强饭更何忧。
杂歌谣辞·步虚词
高骈（唐代）

青溪道士人不识，上天下天鹤一只。
洞门深锁碧窗寒，滴露研朱写周易。
拟西北有高楼诗
陆机（魏晋）

高楼一何峻。迢迢峻而安。
绮窗出尘冥。飞陛蹑云端。
佳人抚琴瑟。纤手清且闲。
芳气随风结。哀响馥若兰。
玉容谁能顾。倾城在一弹。
伫立望日昃。踯躅再三叹。
不怨伫立久。但愿歌者欢。
思驾归鸿羽。比翼双飞翰。
雪 其七
徐积（宋代）

昨霄梦看六龙渊，鹤御惊回坠晓鞭。万顷落花春晚后，一床清水月明天。

门无黄雀张罗地，室有玄熊应梦年。入竹好鸣寒玉佩，寄梅兼附白云笺。

杨妃绣段披方稳，李逸乌纱裹更鲜。避色莫投妆妇指，弄香须扑舞蛾肩。

群乌噪过巢无树，一兔奔归猎有旃。溪叟正如翘苇鹭，山翁弥似出尘仙。

僧檐鸟伺斋馀饭，客灶猫栖爨后烟。且报漫翁来掘壁，墙閒便是我家田。
次韵答留台春卿集贤侍郎
韩琦（宋代）

闻说西台遂恳章，一何钦耸一何伤。赤松世外诚先觉，白首兵间是不祥。

得失两忘祛病术，利名相贼溺人乡。几时微立疆垂效，去伴公闲亦道光。
上乘寺
韩淲（宋代）

禾黍登场秋已深，暮天寒日起层阴。不论世路有夷险，但觉此心无古今。

黄帽青鞋聊自适，高山流水付知音。解鞍野寺黄昏后，犬吠疏篱鸦满林。
题游德昭寿藏名曰复庵
曾丰（宋代）

刘伶未死先荷锸，自负上超无碍法。死则已焉埋谓何，东坡犹碍未为达。

之君之学齐死生，穴其吾屋屋吾穴。咽日餐霞容有功，驭风骑气得无诀。

归欤归欤彼大通，复哉复哉此虚设。
巾侧玉蝉
徐渭（明代）

玉蝉谁作俑，取饰鬓眉稍。有梦酬黄雀，无心伴紫貂。

峨巾虽可歇，采线縳难遥。何日当飞去，长鸣旧柳条。
冬至有事於南郊敬成八章章八句
弘历（清代）

于昭天鉴，眷於有德。佑我太祖，东土是式。帝命不显，皇清不灵。

明德惟馨，以畀万邦。

赫赫太祖，天笃其祜。穆穆太宗，丕显丕承。骏德光昭，爰受鸿名。

建国纪元，肇定大清。

暨我世祖，混一区夏。圣祖绍之，容民厚下。民安於耕，物适於野。

六十一年，惟天降嘏。

皇考翼翼，思为君难。立纲陈纪，祗承克艰。授位渺躬，受命自天。

敬念绍庭，敢忘寅虔。

日惟长至，爰卜南郊。三斋五戒，将事吉朝。式瞻百辟，玉佩金貂。

式虔尔心，无或逍遥。

爰升燔柴，燔柴维烈。爰陈俎豆，俎豆维洁。惟予小子，敬捧苍璧。

明明帝神，尚其来格。

神之格思，降福穰穰。敢曰予小子，诚通昊苍。自我祖宗，受嘏惟纯。

景命绵绵，逮我后人。

伐鼓渊渊，建旆翩翩。祀事用成，福禄来骈。匪以祭而专，匪以燕而迁。

对越昊天，岂敢间兮乾乾。
开元乐
沈括（宋代）

楼上正临宫外，人间不见仙家。寒食轻烟薄雾，满城明月梨花。
次韵和台源诸篇九首 其七 灵椿台
黄庭坚（宋代）

固蒂深根且一邱，少时尝恐斧斤求。何人比拟明堂柱，几岁经营江汉洲。

终以不才名四海，果然无祸阅千秋。空山万籁月明底，安得闲眠石枕头。